贈方童子
作者：方回
朝代：宋

paragraphs: 我年五十九，門弧子垂左。
我今年七十，見子雙髻鬌。
腹僅椰子大，貯書一何夥。
疾讀建瓴水，響應炙車輠。
光怪蟠肺腸，不啻珠萬顆。
小松三尺許，千丈氣磊砢。
近笑韓氏子，瑟僩了細瑣。
遠笑陶翁兒，但解覓梨果。
我年如子時，記誦亦云頗。
舉苕乃遺帚，一懶萬事墮。
願子於心田，及時勇耕播。
秋成斂精鑿，糠粃勤篩簸。
子之名曰燧，此語本宰我。
拾舊新是圖，學問甚改火。
字之曰又新，進業幸勿惰。
譬如萬里途，幸已餱糧裹。
一旦輟于行，駿馬同鱉跛。
近世文字繁，動輒百篋鎖。
誰能發蠹魚，丹鉛拂埃堁。
手之而口之，五夜孤燈坐。
林下時思之，解衣盤薄臝。
六經四書外，一一與探揣。
鵬鯨大胾嘬，餘子或螟蠃。
又新有如此，名世豈不可。
江之水湯湯，念子駕歸舸。
泝源尋紫陽，子其正帆柁。